Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2019/C 420/13)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotluse leiab Euroopa Komisjoni andmebaasist DOOR.

KOONDDOKUMENT

„NOCCIOLA DEL PIEMONTE“ / „NOCCIOLA PIEMONTE“

ELi nr: PGI-IT-0305-AM03 – 5.4.2019

KPN () KGT (X)

1. Nimetus(ed)

„Nocciola del Piemonte“ / „Nocciola Piemonte“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Nocciola del Piemonte“ / „Nocciola Piemonte“ on hõlmatud sorti 'Tonda Gentile Trilobata' kuuluva sarapuu viljad. Vilja kolmetahuline tuum on ümar-koonuselise või osaliselt ümar-koonuselise kujuga; tuum on võrdlemisi varieeruva suurusega, jäädes vahemikku 17–21 mm; koor on keskmise paksusega, keskmiselt intensiivse pähklipruuni värvusega, mitte eriti läikiv ja tuhmimast otsapoolest kiirgab laiali rohkesti vähemärgatavaid heledamaid viirge. Seeme on varieeruva kujuga (ümar-koonusjas, neljatahuline ja mõnikord ovaalne), värvus on koore omast tumedam ja selle pealispind on suures osas kaetud ebemetega, seemne pind on kaetud rohkem või vähem nähtavate peente vagudega, mõõdud on veel ebaühtlasemad kui koore sees oleval pähklil, seemnekest (perisperm) on keskmise paksusega, kuid eraldub koore küljest lihtsalt, seemne tekstuur on tihe ja krõmpsuv. Maitse ja lõhn on peen ja püsiv. Kooritult on vilja saagikus 40–50 %.

Kaitstud geograafilise tähisega sarapuupähklid „Nocciola del Piemonte“ / „Nocciola Piemonte“ peavad kuuluma ühte järgmistest turustuskategooriatest.

Koorimata sarapuupähklid: viljad pähklisalust korjatud kujul, ainsaks töötlemisetapiks on olnud puhastamine ja võõrolluse eemaldamine; säilivusaja pikendamiseks on pähkleid ka nõuetekohaselt kuivatatud.

Kooritud sarapuupähklid: füüsilise töötlemise abil koortest vabastatud vilja tuumad,

millel on ümber veel ebemetest seemnekest ja mille värvus on veidi tumedam kui koorel.

Röstitud sarapuupähklid: terved või kergelt purunenud pähklituumad, mis on läbinud röstimisprotsessi ja millelt on seemnekest tervikuna või osaliselt eemaldatud.

Purustatud sarapuupähklid: toode on saadud juba röstitud tervete või osaliselt purustatud pähklituumade peenestamisel, toote granulomeetria oleneb peenestamise astmest, kuid jääb vahemikku 1–12 mm.

Sarapuupähklijahu: toode on saadud juba röstitud tervete või osaliselt purustatud pähklituumade peenestamisel, toote granulomeetria oleneb peenestamise astmest, kuid jääb vahemikku 250 mikromeetrit kuni 1 mm.

Sarapuupähklipasta: toode on saadud juba röstitud tervete või osaliselt purustatud pähklituumade peenestamisel, toote granulomeetria oleneb peenestamise astmest, kuid jääb alla 250 mikromeetri.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Sarapuupähkleid kasvatatakse allpool olevas punktis 4 määratletud geograafilises piirkonnas. Istandused on kantud kontrolliasutuse hallatavasse registrisse. Ühe- või mitmetüveliste taimede istutustihedus istanduses on 200 kuni 500 puud hektari kohta. Nende isanduste puhul, mis olid olemas enne 2. detsembri 1993. aasta riikliku õigusakti heakskiitmist, on maksimaalseks istutustiheduseks 650 puud hektari kohta; olemasolevate puude asemele ei tohi uusi istutada ning puude väljasuremise või väljajuurimise korral peab uute puude istutustihedus jääma vahemikku 200–500 puud hektari kohta.

Mõlemal juhul on ettenähtud maksimaalne saagikus 3 500 kg hektari kohta.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Sarapuupähkleid „Nocciola del Piemonte“ / „Nocciola Piemonte“ tuleb turustada järgmise korra kohaselt:

a) koorimata pähklid peavad olema kõikides turustamisetappides vastavas kangast kotis. Erandkorras võib sarapuupähkleid lahtiselt turustada esimeses turustamisetapis, st tehingu puhul, mis toimub põllumajandustootja ja esimese ostja vahel, kes on ühtlasi töötlemis- ja/või pakendamisrajatiste omanik;

b) kooritud, röstitud, jahvatatud ja lõpptootena esitatavad sarapuupähklid peavad olema toiduainete jaoks ette nähtud pakendis. Punktis b kindlaks määratud toodet võib turustada eelnevalt pakendatult või see tuleb pakendada müügihetkel. Koorimata sarapuupähklid tuleb pakendada enne pähklite korjamisaastale järgneva aasta 31. detsembrit.

3.6. Sellise toote märgistamise erieeskirjad, millele registreeritud nimetus viitab

Pakendil peab olema nimetus „Nocciola del Piemonte“ ehk „Nocciola Piemonte“, millele järgneb väljend „Indicazione geografica protetta“ (kaitstud geograafiline tähis) või IGP (KGT). Sarapuupähklite korjamisaasta märkimine on kohustuslik nii koorimata kui ka kooritud sarapuupähklite puhul.

Kooritud, röstitud ja/või jahvatatud toote märgisel peab olema ühenduse KGT-tähise sümbol.

Kui sarapuupähkleid „Nocciola del Piemonte“ / „Nocciola Piemonte“ kasutatakse toiduainete koostisosana, tuleb vastava toote märgisele märkida: „prodotto ottenuto esclusivamente da „Nocciola del Piemonte“ o „Nocciola Piemonte““ (toote valmistamisel on kasutatud eranditult sarapuupähkleid „Nocciola del Piemonte“ / „Nocciola Piemonte“) või „solo con „Nocciola del Piemonte“ o „Nocciola Piemonte“ IGP“ (toote valmistamisel on kasutatud ainult KGTga sarapuupähkleid „Nocciola del Piemonte“ / „Nocciola Piemonte“).

Samuti võib pakendile märkida „delle Langhe“, kui sarapuupähklid on eranditult pärit istandustest, mis asuvad Langhe geograafilises piirkonnas, sealhulgas Coni ja Asti provintside järgmistes kommuunides.

Coni provintsi kommuunid:

Albaretto della Torre, Arguello, Barolo, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Camo, Castelletto Uzzone, Castellino Tanaro, Castiglione Falletto, Castiglione Tinella, Castino, Cerretto Langhe, Cigliè, Cissone, Cortemilia, Cossano Belbo, Cravanzana, Diano d’Alba, Dogliani, Feisoglio, Gorzegno, Gottasecca, Grinzane Cavour, Igliano, La Morra, Lequio Berria, Levice, Mango, Marsaglia, Mombarcaro, Monesiglio, Monforte d’Alba, Montelupo Albese, Montezemolo, Murazzano, Neviglie, Niella Belbo, Paroldo, Perletto, Pezzolo Valle Uzzone, Prunetto, Roascio, Rocca Cigliè, Rocchetta Belbo, Roddi, Roddino, Rodello, Sale Langhe, Sale San Giovanni, Saliceto, San Benedetto Belbo, Santo Stefano Belbo, Serralunga d’Alba, Serravalle Langhe, Sinio, Somano, Torre Bormida, Torresina, Treiso, Trezzo Tinella ja Verduno;

kommuunide Alba, Barbaresco, Bastia Mondovì, Cherasco, Clavesana, Farigliano, Lequio Tanaro, Monchiero, Narzole, Neive, Niella Tanaro ja Novello need alad, mis asuvad Tanaro jõe paremal kaldal;

kommuunide Castelnuovo di Ceva ja Ceva e Priero alad, mis asuvad Cevetta oja paremal kaldal kuni Cevetta oja suubumiseni Tanaro jõkke (sealt edasi kulgeb geograafiline piirkond Tanaro jõe paremal kaldal);

Asti provintsi kommuunid:

Bubbio, Cassinasco, Castagnole delle Lanze, Castel Boglione, Castel Rocchero, Cessole, Coazzolo, Loazzolo, Mombaldone, Monastero Bormida, Montabone, Olmo Gentile, Roccaverano, Rocchetta Palafea, San Giorgio Scarampi, Serole, Sessame ja Vesime;

Canelli et Calamandrana kommuunide alad, mis asuvad Belbo oja paremal kaldal.

Koos nimetusega „Nocciola del Piemonte“ / „Nocciola Piemonte“ on keelatud kasutada mis tahes muud nimetust või lisada omadussõnu, välja arvatud viide sordile 'Tonda Gentile Trilobata'.

4. Geograafilise piirkonna täpne määratlus

Nimetusega „Nocciola del Piemonte“ / „Nocciola Piemonte“ hõlmatud tootmispiirkond asub täielikult Piemonte maakonnas, Alessandria, Asti, Biella, Cuneo, Novara, Torino ja Vercelli provintsides sarapuukasvatusega tegelevate kommuunide territooriumil.

5. Seos geograafilise piirkonnaga

Sarapuupähklite „Nocciola del Piemonte“ / „Nocciola Piemonte“ geograafilist tootmispiirkonda iseloomustab künklik ja mägine pinnareljeef, sinna kuuluvad merepinnast 150–800 meetri kõrgusele jäävad orupõhjad ja mäejalamid. Kogu piirkonda iseloomustav madal viljakus, st orgaaniliste ja mineraalsete toitainete vähesus tuleneb suurest sademete hulgast (ligikaudu 900 mm aastas) ja maa väga järsust kallakust. Osutatud omadused muudavad kohalikud mullastiku- ja kliimatingimused teiste Piemonte maakonna aladega võrreldes väga erilisteks ja harvaesinevateks ning just sellistes tingimustes annab sort 'Tonda Gentile Trilobata' parimat saaki.

Piemontes tehti sarapuupähkli kasvatusega algust sajandi lõpus ning endiselt kasvatatakse seal üksnes sorti 'Tonda Gentile Trilobata', millele on iseloomulik keskmise paksusega seemnekest, mis röstimisel hõlpsasti tuuma küljest eraldub, ning tihe ja krõmpsuv tekstuur, samuti püsiv ja hõrk maitse ning lõhn. Omadused, mida maiustustesektor sarapuupähklite „Nocciola del Piemonte“ / „Nocciola Piemonte“ puhul kõige enam hindab, on kolmetahulise tuuma koonuseline või osaliselt koonuseline kuju; pikerguste tuumade osakaal on peaaegu olematu; hea, kuni 50 %-ni ulatuv saagikus koorte eemaldamisel; suur saagikus röstimisel ja hõlpsasti eemaldatav seemnekest.

Sarapuupähkleid „Nocciola del Piemonte“ / „Nocciola Piemonte“ saadakse üksnes sordist 'Tonda Gentile Trilobata'. Sordi kaubanduslikud ja organoleptilised omadused, tänu millele on kõnealused sarapuupähklid tuntuks saanud, saavad täielikult välja kujuneda üksnes määratletud geograafilises piirkonnas, millele on iseloomulik väheviljakas pinnas ja suur sademete hulk. Kõnealuse sordi edust ajendatuna prooviti varasematel aegadel hakata sorti kasvatama muudes Itaalia pähklikasvatuspiirkondades. Paraku ei kandnud need jõupingutused vilja: sort ei kohanenud võõraste tingimustega või siis ei olnud teises piirkonnas kasvanud sordi viljad enam samade kaubanduslike ja organoleptiliste omadustega kui päritolupiirkonnas kasvanud pähklid. Määratletud piirkonnas kasvanud sarapuupähklid „Nocciola del Piemonte“ / „Nocciola Piemonte“ on oma organoleptiliste omaduste poolest tuntud alates XIX sajandi teisest poolest ning see on toonud omakorda kuulsust ka Piemonte kondiitritoodetesektorile. Alates XIX sajandi teisest poolest hakkas sarapuupähklite kaubandus tänu Itaalia esimeste kondiitriettevõtete arengule Piemontes õitsema. Tolleaegse mõne tuhande tsentnerini ulatunud koorimata pähklite aastatoodangu tarbisid ära väikesed kohalikud kondiitriettevõtted, kus valmistati peamiselt šokolaaditooteid. Sarapuupähklite koortest puhastamise võtsid ettevõtted enda peale. Tänu suurepärastele organoleptilistele omadustele kasvas sarapuupähklite „Nocciola del Piemonte“ / „Nocciola Piemonte“ kuulsus nii Itaalia kui ka välismaiste ettevõtjate seas kiiresti. Alates XX sajandi algusest hakati kõnealust toodet eksportima nii mitmetesse Euroopa riikidesse (Šveits, Saksamaa, Belgia, Madalmaad) kui ka Euroopast väljapoole (Tšiili, El Salvador ja Jaapan).

Viide spetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [Kvaliteet] (ekraanil ülal paremal), seejärel „Prodotti DOP IGP STG“ [KPN, KGT, STG tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELi hindamiseks esitatud tootespetsifikaadid].

(1) ELT L 179, 19.6.2014, lk 17.